RAPPORT TAL-KUMMISSJONI LILL-PARLAMENT EWROPEW U LILL-KUNSILL RAPPORT ANNWALI TAL-2013 DWAR L-IMPLIMENTAZZJONI TAR-REGOLAMENT (KE) Nru 300/2008 DWAR REGOLI KOMUNI FIL-QASAM TAS-SIGURTÀ TAL-AVJAZZJONI ĊIVILI /* COM/2014/0399 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL RAPPORT ANNWALI TAL-2013 DWAR L-IMPLIMENTAZZJONI TAR-REGOLAMENT (KE) Nru 300/2008 DWAR REGOLI KOMUNI FIL-QASAM TAS-SIGURTÀ TAL-AVJAZZJONI ĊIVILI Dan ir-rapport ikopri l-perjodu mill-1 ta’ Jannar sal-31 ta’ Diċembru 2013 DAĦLA Is-sena 2013 tista' tiġi deskritta l-aħjar bħala sena li fiha ġew imseddqa d-dispożizzjonijiet tas-sigurtà tal-avjazzjoni, u li fiha tkattru l-isforzi biex jiġu implimentati r-regoli l-ġodda li ġejjin għall-merkanzija bl-ajru u l-ġarr tal-likwidi fil-bagalji tal-kabina. L-uniku perjodu tranżitorju li fadal għall-miżuri ta' sigurtà tal-avjazzjoni mdaħħla bir-Regolament (KE) 300/2008 ntemm f'April. Dan kien jikkonċerna r-rekwiżit li l-ispedituri magħrufin tal-merkanzija bl-ajru u tal-posta bl-ajru jkunu approvati mill-awtoritajiet ix-xierqa, flok jiġu maħturin sempliċement minn aġent affiljat irregolat. Għaldaqstant, l-ispezzjonijiet tal-Kummissjoni ffukkaw fuq il-verifika tal-konformità ma' dawn ir-rekwiżiti l-ġodda. Apparti l-allerti tas-sigurtà li kien hemm f'Awwissu, attivati mill-Istati Uniti, fis-sena 2013 ma kienx meħtieġ titjib fuq terminu qasir tal-kontrolli tal-sigurtà tal-avjazzjoni fl-Ewropa. Dawn l-allerti tas-sigurtà kkonfermaw ukoll il-ħtieġa li tittejjeb il-kooperazzjoni fost l-Istati Membri tal-UE u bejn l-Istati u l-Istituzzjonijiet. Ir-Rapport ta' Livell Għoli dwar it-Tisħiħ tas-Sigurtà tal-Merkanzija bl-Ajru, mill-2010, kien diġà identifika din il-ħtieġa, iżda għad baqa' ħidma xi ssir f'dan il-qasam. Proġett ewlieni tal-UE fil-qasam tas-sigurtà tal-avjazzjoni huwa l-introduzzjoni progressiva ta' kontrolli, ibbażati fuq it-teknoloġija, tal-likwidi li jġorru l-passiġġieri fil-bagalji tal-kabina. L-operaturi tal-ajruporti u l-manifatturi tat-tagħmir tas-sigurtà saħħu l-kooperazzjoni tagħhom matul l-2013, biex ippreparaw mill-aħjar għal tneħħija parzjali tar-restrizzjonijiet fuq il-likwidi mill-31 ta' Jannar 2014. Il-Kummissjoni qiegħda tappoġġja din l-azzjoni, kif ukoll proġetti oħra li jsaħħu l-prestazzjoni ta' detezzjoni tat-tagħmir tal-ajruporti u tal-miżuri tas-sigurtà, bi Pjan Direzzjonali Teknoloġiku li ġie ppreżentat għall-ewwel darba lill-partijiet interessati fl-2013, u li minn dakinhar 'l hawn baqa' jiġi aġġornat kontinwament. F'dak li jirrigwarda l-merkanzija u l-posta li jintbagħtu lejn l-UE, li huwa proġett importanti ieħor tal-UE għas-sigurtà tal-avjazzjoni, id-data ta' implimentazzjoni tal-1 ta' Lulju 2014 riesqa sew. Matul it-tieni nofs tal-2013, il-Kummissjoni saħħet il-kooperazzjoni mal-Istati Membri u mal-industrija biex jiżguraw implimentazzjoni mingħajr xkiel. Għaddejjin bosta sforzi biex tiġi spjegata s-sistema mtejba tal-UE lill-pajjiżi terzi u lill-organizzazzjonijiet internazzjonali (il-Konferenza Ewropea tal-Avjazzjoni Ċivili - ECAC, l-Organizzazzjoni tal-Avjazzjoni Ċivili Internazzjonali - ICAO). Matul l-2013, il-Kummissjoni, flimkien mal-Istati Membri, kompliet il-ħidma tagħha fuq il-valutazzjonijiet tar-riskji fl-UE f'oqsma differenti, billi wessgħet u adattat il-metodoloġija użata għall-merkanzija bl-ajru lejn oqsma oħra tas-sigurtà, bl-ewwel applikazzjoni tagħha tiffoka fuq ir-riskji marbutin mal-passiġġieri. Fix-xena internazzjonali, il-Kummissjoni pparteċipat b'mod effettiv fl-avvenimenti kollha relevanti tal-ICAO, fejn żiedet il-viżibbiltà u l-influwenza tal-UE f'dak li jirrigwarda l-politika internazzjonali tas-sigurtà tal-avjazzjoni. Il-Kummissjoni hija impenjata bis-sħiħ ukoll ma' pajjiżi terzi msieħba ewlenin, u matul l-2013 organizzat u pparteċipat f'bosta laqgħat bilaterali u multilaterali. Il-monitoraġġ tal-implimentazzjoni tal-miżuri tas-sigurtà tal-avjazzjoni mill-Istati Membri u mill-operaturi relevanti permezz ta' spezzjonijiet tal-UE huwa qasam ieħor fejn saret kooperazzjoni mill-qrib bejn l-Istati Membri u l-Kummissjoni matul is-sena. Il-livelli ta' konformità baqgħu stabbli u ma wasslu għall-ebda sospensjoni tas-Sistema Waħdanija ta' Sigurtà tal-UE fl-2013. L-EWWEL TAQSIMA L-Ispezzjonijiet 1. Elementi ġenerali Skont ir-Regolament (KE) 300/2008, il-Kummissjoni għandha twettaq spezzjonijiet fl-amministrazzjonijiet tas-siġurtà tal-avjazzjoni tal-Istati Membri ("l-awtoritajiet xierqa") u tal-ajruporti tal-UE. L-Isvizzera hija inkluża wkoll fil-programm tal-Unjoni, filwaqt li n-Norveġja u l-Iżlanda huma spezzjonati mill-Awtorità ta' Sorveljanza tal-EFTA skont dispożizzjonijiet paralleli (ESA). Biex twettaq ix-xogħol tagħha ta' spezzjoni, il-Kummissjoni għandha tim ta' 10 spetturi tas-sigurtà tal-avjazzjoni, full time u part time. Dan ix-xogħol ta' spezzjoni huwa appoġġat minn grupp ta' spetturi nazzjonali maħtura mill-Istati Membri, mill-Iżlanda, min-Norveġja u mill-Iżvizzera, li ġew iċċertifikati għall-parteċipazzjoni tagħhom fi spezzjonijiet tal-Kummissjoni permezz ta' taħriġ ipprovdut minnha. Minn dawn l-ispetturi nazzjonali, 72 ħadu sehem fl-ispezzjonijiet tal-2013. Tabella li tiġbor fil-qosor l-attivitajiet kollha ta' monitoraġġ tal-konformità li saru mill-Kummissjoni u mill-ESA sal-lum hija mehmuża fl-Anness I. 2. Spezzjonijiet tal-awtoritajiet xierqa nazzjonali Matul l-2013, il-Kummissjoni temmet it-tielet ċiklu ta' spezzjonijiet tal-awtoritajiet xierqa, u bdiet ir-raba' ċiklu. B'kollox saru seba' spezzjonijiet fl-2013, erbgħa minnhom bħala parti miċ-ċiklu l-ġdid. Għall-maġġoranza tal-Istati Membri, dawn l-ispezzjonijiet urew titjib sinifikanti mill-passat. In-nuqqasijiet l-aktar komuni li nstabu għall-2013 kienu simili għal dawk identifikati fl-ispezzjonijiet tal-2012, prinċipalment relatati ma' diskrepanzi minuri fl-allinjament sħiħ tal-Programmi Nazzjonali għas-Sigurtà tal-Avjazzjoni u l-Programmi Nazzjonali għall-Kontroll tal-Kwalità mal-qafas legali tar-Regolament (KE) 300/2008. F'dak li jirrigwarda l-implimentazzjoni tal-miżuri ta' sigurtà tal-avjazzjoni, il-biċċa l-kbira mill-Istati Membri spezzjonati kellhom il-kapaċità li jidentifikaw u jikkoreġu malajr nuqqasijiet fl-oqsma ewlenin tas-sigurtà. Madankollu, ċerti Stati Membri ma wettqux monitoraġġ suffiċjenti tal-fornituri magħrufin tal-provvisti tal-ajruporti u tal-ajruplani waqt it-titjira, minħabba nuqqas ta' riżorsi mnissel mill-pressjoni fuq il-baġits pubbliċi u l-għadd kbir ta' entitajiet ikkonċernat. Il-monitoraġġ regolari tat-trasportaturi bl-ajru barranin irrikjeda titjib ukoll f'għadd limitat tal-Istati Membri spezzjonati. Il-proċess ta' rettifika fejn ġew identifikati nuqqasijiet kien ġeneralment xieraq, u kien hemm sanzjonijiet disponibbli għall-Istati Membri kollha. 3. Spezzjonijiet inizjali fl-ajruporti 26 spezzjoni inizjali fl-ajruporti saru fl-2013, tliet spezzjonijiet aktar meta mqabbel mal-2012, l-iktar minħabba l-fatt li saru iktar spezzjonijiet tal-merkanzija u li ġew koperti inqas ajruporti żgħar, biż-żewġ tipi ta' spezzjoni jirrikjedu għadd iżgħar ta' spetturi. Ġew koperti l-kapitoli kollha (għalkemm mhux matul kull spezzjoni). Fl-2013, il-perċentwal kumplessiv tal-miżuri ewlenin li nstabu li kienu f'konformità kien ta' 80%; madwar l-istess bħal fis-snin ta' qabel. In-nuqqasijiet li nstabu fil-qasam tal-miżuri tradizzjonali[1] fil-biċċa l-kbira tagħhom kienu dovuti l-aktar għal fatturi umani, bħal fil-passat. Dawn prinċipalment kellhom x'jaqsmu mal-kwalità tal-eżaminazzjoni tal-persunal, kif ukoll ma' ċerti rekwiżiti ta' sigurtà tal-merkanzija. B'mod partikolari, iż-żamma ta' kwalità għolja fit-tfittxijiet bl-idejn tal-persunal baqgħet tkun ta' sfida. Fil-qasam tal-merkanzija, il-maġġoranza tal-każijiet ta' nuqqas ta' konformità kienu jikkonċernaw ir-rekwiżit li jiġi applikat dejjem l-iktar metodu xieraq ta' skrinjar filwaqt li titqies in-natura tal-kunsinna. Dawn il-fatturi umani għandhom ikunu indirizzati permezz ta' iktar taħriġ u superviżjoni. Barra minn hekk, ċerti miżuri addizzjonali introdotti fil-qafas regolatorju tar-Regolament (KE) 300/2008 kienu għadhom ma ġewx implimentati b'mod sodisfaċenti fl-ajruporti spezzjonati fl-2013. Każijiet ta' nuqqas ta' konformità dehru b'rabta mal-metodi u l-istandards tal-kontrolli tas-sigurtà tal-merkanzija u l-posta ta' riskju għoli, kif ukoll tal-provvisti tal-ajruporti u tal-ajruplani waqt it-titjira, u tat-taħriġ. Ċerti rekwiżiti fil-qasam tas-sigurtà tal-avjazzjoni jitolbu wkoll attenzjoni fil-kontroll tal-kwalità nazzjonali. L-awtoritajiet xierqa tal-Istati Membri għandhom isegwu l-implimentazzjoni ta' dawn id-dispożizzjonijiet ġodda b'mod attiv. Barra minn hekk, reviżjonijiet tal-leġiżlazzjoni għat-titjib taċ-ċarezza u tal-konsistenza fi wħud minn dawk l-oqsma tħejjew matul l-2013, u mistennija li jiġu adottati matul l-2014. Dawn għandhom itejbu l-livelli ta' konformità b'mod sinifikanti. 4. L-ispezzjonijiet ta’ segwitu F'konformità mal-Artikolu 13 tar-Regolament tal-Kummissjoni (UE) 72/2010[2], il-Kummissjoni twettaq b'mod regolari għadd limitat ta' spezzjonijiet ta' segwitu. Tiġi skedata żjara oħra fejn ikunu ġew identifikati diversi nuqqasijiet serji matul l-ispezzjoni inizjali, kif ukoll fuq bażi aleatorja, biex tiġi verifikata l-preċiżjoni tal-attivitajiet nazzjonali ta' monitoraġġ tal-konformità u tar-rappurtar. Matul l-2013 saru ħamsa minn tali attivitajiet, u fil-biċċa l-kbira kkonfermaw ir-rettifika adegwata tan-nuqqasijiet identifikati. 5. Valutazzjonijiet Matul is-sena, saret valutazzjoni ta' ajruport fil-Kroazja qabel l-adeżjoni ta' dan il-pajjiż fl-UE. Barra minn hekk, saret valutazzjoni ta' ajruport fl-Istati Uniti, fil-qafas tal-Ftehim ta' Ħidma ma' dan il-pajjiż. Valutazzjonijiet oħra saru f'ajruport wieħed Kanadiż, kif ukoll f'ajruporti fil-Groenlandja, fil-Gżejjer Faroe, f'Guernsey, Jersey u l-Gżira ta' Man, fil-kuntest ta' inklużjoni ppjanata ta' ċerti ajruporti li jinsabu f'dawk il-pajjiżi[3] fis-sistema waħdanija ta' sigurtà tal-Unjoni. 6. Fajls miftuħa, każijiet tal-Artikolu 15 u proċeduri legali Kull fajl ta' spezzjoni jibqa’ miftuħ sakemm il-Kummissjoni tkun sodisfatta li ġiet implimentata l-azzjoni ta’ rettifika xierqa. Matul l-2013 ingħalqu 45 fajl (32 fajl tal-ajruporti u 13-il fajl tal-awtoritajiet xierqa). B'kollox, il-fajls ta' spezzjoni marbuta ma' 9 awtoritajiet xierqa u 20 ajruport baqgħu miftuħa fi tmiem is-sena. Fil-każ li n-nuqqasijiet li jinstabu f'ajruport jitqiesu tant serji li jikkostitwixxu theddida sinifikanti għal-livell globali tas-sigurtà tal-avjazzjoni ċivili fl-Unjoni, il-Kummissjoni tattiva l-Artikolu 15 tar-Regolament (UE) Nru 72//2010. Dan ifisser li l-awtoritajiet xierqa l-oħra kollha jiġu mwissija dwar is-sitwazzjoni, u li jkun meħtieġ li jiġu kkunsidrati miżuri addizzjonali fir-rigward tat-titjiriet mill-ajruport inkwistjoni. L-ebda każ tal-Artikolu 15 ma nbeda fl-2013. Il-miżura ta' infurzar l-oħra possibbli, applikabbli fl-iktar każijiet serji, jew f’każijiet fejn ikun hemm dewmien fit-tul tar-rettifika tan-nuqqasijiet jew ta’ rikorrenza tan-nuqqasijiet, hija li tinbeda proċedura ta’ ksur. Fl-2013, ġiet inizjata proċedura waħda ta' ksur wara spezzjoni ta' amministrazzjoni nazzjonali. L-Istat Membru kkonċernat naqas milli jiżgura d-disponibbiltà ta' għadd suffiċjenti ta' awdituri għat-twettiq ta' attivitajiet regolari ta' monitoraġġ tal-konformità, u naqas milli jinforma lill-Kummissjoni dwar il-miżuri alternattivi tas-sigurtà applikati fl-ajruporti ż-żgħar li għandhom deroga mill-istandards bażiċi komuni. Dan il-każ kienu għadu għaddej fi tmiem l-2013. 7. L-evalwazzjonijiet tal-Istati Membri stess Skont il-Punt 18.1 tal-Anness II tar-Regolament 300/2008, kif emendat mir-Regolament tal-Kummissjoni 18/2010[4], l-Istati Membri huma obbligati li sa tmiem Marzu ta’ kull sena jressqu rapport annwali lill-Kummissjoni li jkopri r-riżultati tas-sorveljanza tal-konformità nazzjonali għall-perjodu minn Jannar sa Diċembru tas-sena ta' qabel. Il-kontributi tal-Istati Membri għall-perjodu ta' rappurtar minn Jannar sa Diċembru 2012 ġew ippreżentati fil-ħin u kollha segwew il-mudell tal-Kummissjoni. In-nuqqasijiet ewlenin identifikati kienu marbuta mal-fatt li xi Stati Membri kienu għadhom ma jkoprux il-miżuri kollha tas-sigurtà, ma wettqux ittestjar moħbi adegwat, u setgħu jsaħħu aktar l-attivitajiet ta' segwitu tagħhom u r-reġim ta' infurzar. Barra minn hekk, ġie identifikat nuqqas ta' kontroll nazzjonali ta' kwalità tal-fornituri magħrufin. IT-TIENI TAQSIMA Il-leġiżlazzjoni u l-għodod supplementari 1. Leġiżlazzjoni Inċidenti riċenti[5] u valutazzjoni kostanti tar-riskji jikkonfermaw li l-avjazzjoni ċivili għadha tiġi mmirata b'mezzi ġodda u inventivi, li għandhom jiġu indirizzati b'miżuri ta' protezzjoni adegwati u bbażati fuq ir-riskji. Għaldaqstant, il-Kummissjoni u l-Istati Membri jaġġustaw kostantement il-miżuri ta' taffija sabiex jilħqu l-ogħla livell ta' sigurtà, filwaqt li jnaqqsu kemm jista' jkun l-effetti negattivi fuq l-operati. Atti leġiżlattivi ġodda għas-sigurtà tal-ajru adottati fl-2013 immiraw l-ewwel li jissupplimentaw u jkomplu jorqmu l-qafas legali skont ir-Regolament (KE) 300/2008, u t-tieni li jiddefinixxu standards bażiċi komuni ġodda fir-rigward għall-iskrinjar tal-passiġġieri, it-tneħħija progressiva tar-restrizzjonijiet fuq il-likwidi fil-bagalji tal-kabina, is-sigurtà tal-merkanzija bl-ajru, u l-validazzjoni mill-UE tas-sigurtà tal-avjazzjoni f'pajjiżi terzi. Fejn jidħol l-iskrinjar tal-passiġġieri, ir-regoli l-ġodda adottati fil-bidu tal-2013 jippermettu l-użu ta' metodu ġdid u innovattiv ta' skrinjar, bl-użu ta' tagħmir għad-detezzjoni ta' traċċi splussivi flimkien ma' tagħmir għad-detezzjoni tal-metall miżmum fl-idejn għall-iskrinjar ta' ċerti partijiet tal-passiġġieri fejn tiftixa bl-idejn tista' titqies ineffiċjenti u/jew mhux mixtieqa, bħal ċertu lbies tar-ras, ġibs jew prosteżi. Dwar ir-restrizzjonijiet fir-rigward tal-ġarr tal-likwidi, aerosols u ġellijiet (LAGs) fil-bagalji tal-idejn abbord ajruplan, ħareġ ċar matul is-sena 2012 li ma jkunx vjabbli li dawn ir-restrizzjonijiet jiġu ssostitwiti mal-iskrinjar sal-iskadenza tad-29 ta' April 2013. Dan kien dovut l-aktar għal diffikultajiet operattivi bit-tagħmir ta' skrinjar li jkunu rriżultaw f'riskju sinifikanti ta' aktar xkiel għall-passiġġieri bl-ajru. Għaldaqstant, fl-ewwel trimestru tal-2013 ġiet adottata leġiżlazzjoni biex tirrevedi l-approċċ bl-introduzzjoni progressiva tal-iskrinjar, li tibda bil-LAGs tad-duty-free u prodotti tad-dieta sal-31 ta' Jannar 2014. F'Lulju 2013, il-Kummissjoni adottat regoli supplimentari għall-validazzjoni tal-konformità ta' katini ta' provvista sikuri għall-merkanzija bl-ajru li toriġina minn barra l-UE. Dawn ir-regoli addizzjonali kienu parti mill-isforzi tal-Kummissjoni biex jgħinu lill-Istati Membri u lill-operaturi jikkonformaw mal-iskadenza ta' Lulju 2014. Sa dik id-data, it-trasportaturi bl-ajru li jixtiequ jġorru l-merkanzija lejn l-UE minn ajruport barrani jrid ikollhom l-operati tagħhom ta' sigurtà tal-merkanzija u tal-posta bl-ajru vvalidati sabiex ikunu jistgħu jiksbu jew iżommu d-deżinjazzjoni ACC3 (Air cargo or mail carrier operating into the Union from a third country airport). Matul l-2013, l-Istati Membri waqqfu netwerk ta' validaturi approvati ta' sigurtà tal-avjazzjoni tal-UE, bil-ħiliet u l-esperjenza meħtieġa għat-twettiq tal-validazzjonijiet. Lista tal-leġiżlazzjoni kollha adottata tidher fl-Anness 2. Dawn l-atti ġew iffinalizzati f'5 laqgħat regolari tal-Kumitat Regolatorju tas-Sigurtà tal-Avjazzjoni Ċivili, 5 laqgħat tal-Grupp Konsultattiv tal-Partijiet Interessati dwar is-Sigurtà tal-Avjazzjoni, u għadd ta’ sessjonijiet ta’ gruppi ta’ ħidma ffukati, li fihom kien hemm involuti kemm l-Istati Membri u kemm l-industrija. 2. Bażi tad-dejta tal-Unjoni dwar is-sigurtà tal-katina tal-provvista Il-"Bażi tad-dejta tal-KE tal-aġenti regolati u tal-ispedituri magħrufin"[6] hija l-unika għodda legali ewlenija li ntużat mill-aġenti regolati għall-konsultazzjoni meta jaċċettaw kunsinni minn aġent regolat ieħor jew minn speditur magħruf, mill-1 ta' Ġunju 2010. Mill-1 ta' Frar 2012, din ġiet estiża mill-ġdid biex tinkludi l-lista tat-trasportaturi bl-ajru awtorizzati li jġorru l-merkanzija u l-posta fl-UE minn ajruporti ta' pajjiżi terzi. Fl-2013, din il-bażi tad-dejta ġiet estiża legalment biex tinkludi wkoll dejta dwar l-entitajiet fil-katina tal-provvista sikura f'oqsma lil hinn mill-merkanzija u l-posta, kif ukoll lista ta' validaturi tas-sigurtà tal-avjazzjoni tal-UE approvati mill-Istati Membri. Għaldaqstant, ingħatat l-isem ġdid "Bażi tad-dejta tal-Unjoni dwar is-sigurtà tal-katina tal-provvista"[7]. Din titħaddem skont kuntratt ta' qafas tal-Kummissjoni. Fl-aħħar tal-2013, il-UDSCS kellha bejn wieħed u ieħor 16 500 rekord ta' aġenti regolati, speditur magħrufin (validati għas-sigurtà tal-avjazzjoni fl-UE) u entitajiet ACC3. Ir-rata tad-disponibilità tagħha ta' 99.5 %, skont il-kuntratt, kienet sodisfatta kontinwament fl-2013 ukoll. 3. Spezzjonijiet fl-ajruporti tal-UE – manwali Ir-Regolament (KE) 300/2008 u r-Regolament tal-Kummissjoni (UE) 72/2010 jirrikjedu li l-monitoraġġ tal-konformità mis-Servizzi tal-Kummissjoni dwar ir-rekwiżiti tas-sigurtà tal-avjazzjoni ċivili għandu jkun oġġettiv u għandu juża metodoloġija standard. Biex tikkontribwixxi għal dan il-għan, il-Kummissjoni fasslet u taġġorna żewġ manwali komprensivi b'indikazzjonijiet u gwida dettaljati għall-ispetturi tal-UE f'dan il-qasam. Manwal minnhom ikopri spezzjonijiet fil-qasam tas-sigurtà tal-merkanzija bl-ajru, filwaqt li l-ieħor huwa dwar l-ispezzjonijiet tal-ajruporti. F'April 2013, iż-żewġ manwali ġew irriveduti biex iqisu l-aħħar tibdiliet introdotti fir-regoli ta' implimentazzjoni, u żdiedu indikazzjonijiet u gwida dettaljati għall-ispetturi. Sabiex jgħinu lill-Istati Membri fl-implimentazzjoni tal-istandards bażiċi komuni, dawn il-manwali huma disponibbli wkoll għall-awdituri nazzjonali. IT-TIELET TAQSIMA Provi, Studji u Inizjattivi Ġodda 1. Provi "Prova" skont it-tifsira tal-leġiżlazzjoni tal-UE dwar is-sigurtà tal-avjazzjoni titwettaq meta jkun hemm qbil min-naħa ta' Stat Membru mal-Kummissjoni li se juża mezz jew metodu partikolari mhux rikonoxxut skont it-termini tal-leġiżlazzjoni b'sostituzzjoni ta' wieħed mill-kontrolli tas-sigurtà rikonoxxuti, għal perjodu ta' żmien limitat, sakemm tali prova ma tolqotx ħażin il-livelli globali tas-sigurtà. It-terminu, fit-tifsira legali, ma japplikax meta Stat Membru jew entità twettaq evalwazzjoni ta' kontroll tas-sigurtà ġdid introdott b'mod parallel ma' wieħed jew aktar minn dawk diġà koperti mil-leġiżlazzjoni. Matul l-2013, twettqu provi u valutazzonijiet fil-Lussemburgu, Franza, il-Pajjiżi l-Baxxi u r-Renju Unit. Dawn kienu jikkonċernaw l-użu tas-simulation trace detection chambers (merkanzija u posta), detetturi tal-metall li janalizzaw iż-żraben, l-użu ta' tagħmir ta' ġenerazzjoni ġdida għall-iskrinjar tal-bagalji tal-kabina mingħajr ma jkollhom jitneħħew il-laptops, oġġetti elettriċi tqal u likwidi, kif ukoll l-użu kkombinat tad-detetturi tal-metall li jinżammu fl-idejn u tad-detezzjoni ta' traċċi splussivi għall-iskrinjar tal-passiġġieri f'każijiet speċifiċi. 2. Studju u Rapporti Fi tmiem Novembru 2013, il-Kummissjoni rċeviet ir-rapport aħħari ta' studju dwar id-differenzjazzjoni tal-passiġġieri, bit-titlu "Agenda for the future – screening of passengers and cabin baggage". Dan l-istudju sar mill-konsulent Leigh Fisher, ikkuntrattat mill-Kummissjoni, u ffoka l-iktar fuq aspetti differenti tad-differenzjazzjoni tal-passiġġieri, fosthom kunċetti bħall-vjaġġaturi magħrufin, listi ta' persuni sorveljati u profili ta' riskju, kif ukoll aspetti ta' valutazzjoni real-time fl-ajruport. L-istudju analizza dawn il-kunċetti f'termini ta' vjabbiltà operattiva, mekkaniżmi għall-iskambju tad-dejta, sfidi legali, protezzjoni tad-dejta u tal-privattezza, kif ukoll il-kosti u l-benefiċċji. Avolja l-istudju ma għamilx rakkomandazzjonijiet għal azzjoni futura, issottolinja d-diffikultajiet varji fl-implimentazzjoni ta' kwalunkwe tip ta' kunċett ta' differenzjazzjoni tal-passiġġieri bbażata fuq l-identità fl-Ewropa. 3. Inizjattivi ġodda Wieħed mill-fajls li kontinwament qed jiżviluppa r-regoli dwar is-sigurtà tal-avjazzjoni huwa l-emenda tal-leġiżlazzjoni tal-UE dwar ir-restrizzjonijiet fuq il-ġarr ta' likwidi, ġellijiet u aerosols (LAGs). It-tneħħija tar-restrizzjonijiet ilha mmirata għal ħafna snin, u kienet soġġetta għal diversi reviżjonijiet preċedenti tal-leġiżlazzjoni. Fl-2012, studju ddettaljat wasal għall-konklużjoni li l-bidu tal-iskrinjar sħiħ tal-likwidi li kien skedat għal April 2013 ma kienx vjabbli, billi t-tagħmir meħtieġ għadu ma bediex jiġi installat fl-ajruporti tal-UE. F'Lulju 2012, il-Kummissjoni bagħtet rapport dwar dawn il-konklużjonijiet u l-proposti tagħha għall-futur lill-Kunsill u l-Parlament Ewropew. Bi tweġiba għal dan, lejn tmiem l-2012, il-Kumitat Regolatorju għas-Sigurtà tal-Avjazzjoni Ċivili ħareġ opinjoni pożittiva dwar il-proposti tal-Kummissjoni biex tiġi implimentata l-ewwel fażi tal-iskrinjar tal-LAGs sa mhux aktar tard mill-31 ta' Jannar 2014. Dan irrikjeda l-iskrinjar tal-LAGs duty-free fi boroż tas-sigurtà "tamper-evident" (STEBs), kif ukoll tal-mediċini u tal-ikel tat-trabi għall-użu matul il-vjaġġ. Il-leġiżlazzjoni rilevanti ġiet adottat f'Marzu 2013. Kmieni fl-2013, il-Kummissjoni pprovdiet mudelli lill-Istati Membri biex jirrappurtaw dwar l-istat ta' implimentazzjoni tal-leġiżlazzjoni dwar il-likwidi. L-eżerċizzju wera li l-iskadenza l-ġdida tal-31 ta' Jannar 2014 baqgħet vjabbli, għalkemm ċerti Stati Membri rrappurtaw dewmien fl-ordnijiet tagħhom għat-tagħmir meħtieġ. Biex tgħin fil-komunikazzjoni lill-passiġġieri, il-Kummissjoni ppubblikat avviż informattiv rigward l-introduzzjoni tar-regoli l-ġodda. Wara dan, fl-2014, l-iskrinjar tal-LAGs beda kif kien ippjanat, mingħajr ma ġie rrappurtat l-ebda tfixkil fil-postijiet ta' kontroll tal-passiġġieri. Biex tittejjeb id-difiża mit-theddid ta' splussivi mlibsin mill-bniedem, tħejjew aktar emendi għall-atti ta' implimentazzjoni fil-qafas tar-Regolament (KE) Nru 300/2008 matul it-tieni nofs tal-2013. Dawn il-proposti saħħew l-użu ta' mezzi jew metodi ddedikati għad-detezzjoni tal-isplussivi, bħall-użu tad-detezzjoni ta' traċċi splussivi, fl-iskrinjar tal-passiġġieri. Ir-regoli msaħħa ġew adottati kmieni fl-2014, u għandhom ikunu fis-seħħ sa mhux aktar tard mill-1 ta' Settembru 2015. Kif kien stipulat mill-pjan ta' azzjoni tal-UE dwar is-sigurtà tal-merkanzija bl-ajru[8], il-Kummissjoni estendiet l-azzjoni tagħha f'dan il-qasam billi stabbiliet qafas regolatorju għall-merkanzija u l-posta li jinġarru lejn l-Unjoni minn pajjiżi terzi, u reġim ta' validazzjoni tas-sigurtà tal-avjazzjoni tal-UE applikabbli wkoll f'ajruporti barra mill-Unjoni Ewropea. L-ewwel fażi tagħha daħlet fis-seħħ fl-1 ta' Frar 2012. Minn dik id-data, it-trasportaturi bl-ajru li jixtiequ jġorru l-merkanzija u l-posta lejn l-Unjoni minn ajruporti ta' pajjiżi terzi għandhom ikunu ddeżinjati bħala trasportaturi "ACC3"[9] mill-awtorità xierqa ta' Stat Membru tal-UE. Sabiex jiġi armonizzat u jitħaffef il-mekkaniżmu relatat ta' reġistrazzjoni u konsultazzjoni fl-Istati Membri kif ukoll għall-Kummissjoni, bdew jitħaddmu funzjonalitajiet ġodda dwar l-ACC3 fil-"Bażi tad-Dejta tal-Unjoni dwar is-Sigurtà tal-Katina tal-Provvista" fl-aħħar trimestru tal-2012. It-trasportaturi bl-ajru li jixtiequ jġorru l-merkanzija u l-posta lejn l-Unjoni wara l-1 ta' Lulju 2014 jeħtieġ li jkunu vvalidati minn validaturi tas-sigurtà tal-avjazzjoni tal-UE qabel dik id-data, sabiex ikunu jistgħu jiġi ddeżinjati mill-ġdid bħala trasportaturi ACC3. Entitajiet oħra jeħtieġ li jiġu vvalidati għas-sigurtà tal-avjazzjoni tal-UE wkoll jekk jixtiequ jkunu involuti fil-katina tal-provvista sikura korrispondenti tal-pajjiż terz. Għal dawn l-għanijiet, f'nofs l-2013 ġew adottati listi ta' kontroll iddettaljati għall-validazzjoni tal-katina tal-provvista sikura korrispondenti fil-pajjiżi terzi, bħala l-aħħar pass ta' tħejjija fil-qasam tal-leġiżlazzjoni. Sabiex tappoġġja tnedija soda u armonizzata ta' attivitajiet korrispondenti ta' validazzjoni, il-Kummissjoni organizzat għadd ta' laqgħat ta' ħidma mal-Istati Membri, il-partijiet interessati u l-validaturi tas-sigurtà tal-avjazzjoni tal-UE fit-tieni nofs tal-2013. Kien hemm aktar kooperazzjoni mill-qrib mal-awtoritajiet doganali fir-rigward tal-armonizzazzoni tal-iskema AEO (Authorised Economic Operator) għar-reġimi ta' validazzjoni tas-sigurtà tal-avjazzjoni għall-aġenti regolati u l-ispedituri magħrufa tal-merkanzija u tal-posta. L-għan ta' dan l-eżerċizzju hu li tkun evitata l-validazzjoni doppja għall-operaturi ekonomiċi, meta l-attivitajiet ewlenin tagħhom ikunu komuni spiss fiż-żewġ oqfsa regolatorji, u li fl-istess ħin ikunu identifikati ċerti lakuni li jistgħu jdgħajfu is-sigurtà tal-merkanzija bl-ajru u miżuri xierqa proposti biex isewwu dawn il-lakuni. Huwa ppjanat li sa kmieni fl-2014 jiġu adottati emendi relatati fl-atti legali dwar id-dwana u s-sigurtà tal-avjazzjoni tal-UE. Barra minn hekk, ġie maqbul li jkun hemm kooperazzjoni mad-Dwana fi studju dwar l-hekk imsejjaħ "Advanced Cargo Information (PRECISE)", li jkopri l-ispedituri tal-merkanzija u t-trasportaturi bl-ajru tradizzjonali b'operati ta' merkanzija, abbażi ta' mudell żviluppat mal-industrija tal-posta express. IR-RABA' TAQSIMA Id-Djalogu mal-Entitajiet Internazzjonali u mal-Pajjiżi Terzi 1. Elementi ġenerali Il-Kummissjoni tikkopera bis-sħiħ mal-entitajiet internazzjonali u l-pajjiżi terzi ewlenin, u hija rrappreżentata b'mod regolari fil-laqgħat internazzjonali, ġeneralment billi tikkoordina l-pożizzjoni tal-UE u ta' sikwit tagħmel preżentazzjonijiet jew tippreżenta dokumenti. Isiru djalogi wkoll, fejn xieraq, ma' pajjiżi terzi individwali dwar kwistjonijiet ta' importanza lokali jew ta' interess komuni. Tali kuntatti jippermettu lill-UE żżomm ruħha aġġornata mal-prattiċi tajba u fid-diffużjoni tagħhom, kif ukoll biex tinfluwenza t-teħid tad-deċiżjonijiet fil-livell globali. 2. Entitajiet internazzjonali Il-Kummissjoni tattendi l-laqgħa annwali tal-Bord tas-Sigurtà tal-Avjazzjoni tal-ICAO. Fil-laqgħa tiegħu tal-2013 (mit-8 sat-12 ta' April 2013), tressqu erba' papers li jispjegaw il-fehmiet tal-UE (żewġ papers li jipprovdu tagħrif dwar ir-reviżjoni tar-regoli tal-UE dwar il-likwidi u l-merkanzija rispettivament, paper dwar regoli internazzjonali possibbli għas-sigurtà tal-merkanzija bl-ajru, u paper dwar il-kejl tal-effettività tal-bini tal-kapaċità). Dawn il-papers intlaqgħu tajjeb. L-UE u l-ICAO kkonkludew Memorandum ta’ Kooperazzjoni (MoC) li jipprovdi għal qafas imsaħħaħ għall-kooperazzjoni[10]. L-MoC jidentifika s-sigurtà bħala waħda mill-oqsma li fiha għandha tiġi stabbilita l-kooperazzjoni bejn il-Partijiet, u li għandha tiġi ttrattata f’iktar dettall f’anness speċifiku dwar is-Sigurtà tal-Avjazzjoni mogħti mal-MoC. F'Marzu 2013, il-Kumitat Konġunt UE-ICAO fil-qafas tal-MoC ħa d-deċiżjoni[11] li jadotta tali anness, li issa jifforma parti integrali mill-MoC, u b'hekk jikkontribwixxi għat-tisħiħ tas-sigurtà fl-avjazzjoni ċivili u għall-kooperazzjoni li, fost l-oħrajn, għad tieħu l-forma ta' skambju ta' informazzjoni rilevanti ta' sigurtà, ta' esperti u ta' finanzjament ta' azzjonijiet speċifiċi ta' sigurtà. Il-Kummissjoni wettqet sforzi biex tipprovdi informazzjoni dwar il-validazzjoni tas-sigurtà tal-avjazzjoni tal-UE fil-qasam tal-ġarr lejn l-Unjoni tal-merkanzija u tal-posta. Dan inkiseb permezz tal-parteċipazzjoni u r-rwol attiv f'bosta fora internazzjonali, kif ukoll taħt l-awspiċju tal-ICAO u ta' organizzazzjonijiet oħra internazzjonali u reġjunali. Il-Kummissjoni tieħu sehem ukoll b'mod regolari fil-laqgħat tat-Task Force Tekniku u task forces relatati tal-ECAC. Il-konklużjonijiet li nġabru minn kull wieħed minn dawn il-gruppi sussegwentement iffurmaw il-bażi tad-diskussjonijiet matul il-laqgħat tal-Kumitat Regolatorju għas-Sigurtà tal-Avjazzjoni Ċivili u l-gruppi ta' ħidma assoċjati miegħu. Fil-qafas ta' ftehim ta' kooperazzjoni milħuq lejn tmiem l-2012, ġiet skambjata bejn l-ECAC u l-Kummissjoni informazzjoni klassifikata dwar is-sigurtà tal-avjazzjoni. Memorandum ta' Ftehim addizzjoni ġie ffirmat tard fl-2013 bejn il-Kummissjoni u l-Awtorità ta' Sorveljanza tal-EFTA (ESA), li twettaq monitoraġġ tal-konformità fis-sigurtà tal-avjazzjoni fl-Iżlanda, il-Liechtenstein u n-Norveġja. F'dan il-qafas, l-EFA u l-Kummissjoni bdew jiskambjaw ir-rapporti rispettivi tagħhom dwar spezzjonijiet fil-magħluq. Fl-aħħar nett, ġiet stabbilita interfaċċa bejn il-pjattaforma informatika tal-Eurocontrol u l-"Bażi tad-dejta dwar is-sigurtà tal-katina tal-provvista", imsemmija aktar 'il fuq. Din l-interfaċċja se tippermetti sistema ta' allerta li tinforma lill-Istati Membri fil-ħin dwar ajruplani li jaslu minn ajruporti fil-pajjiżi terzi fejn it-trasportatur bl-ajru ma jkunx ġie ddeżinjat bħala ACC3. 3. Il-pajjiżi terzi Il-Kummissjoni kompliet b'mod attiv id-djalogu dwar il-kwistjonijiet tas-sigurtà tal-avjazzjoni mal-Istati Uniti f'għadd ta' fora, b'mod partikolari l-Grupp ta' Kooperazzjoni bejn l-UE u l-Istati Uniti dwar is-Sigurtà tat-Trasport (TSCG). It-TSCG jimmira li jrawwem il-kooperazzjoni f'għadd ta' oqsma ta' interess reċiproku, u li jiżgura l-funzjonament kontinwu ta' arranġamenti ta' sigurtà waħdanin[12] u tar-rikonoxximent reċiproku tar-reġimi rispettivi għall-merkanzija u l-posta bl-arju. Il-Kummissjoni intervjeniet ukoll f'għadd ta' okkażjonijiet, fejn l-Istati Membri qajmu kwistjonijiet partikulari dwar talbiet li saru lit-trasportaturi bl-ajru tagħhom biex japplikaw miżuri addizzjonali ta' sigurtà għal titjiriet lejn ċerti pajjiżi terzi. Il-Kummissjoni u l-Istati Membri ħadmu flimkien biex jiżguraw li l-implimentazzjoni ta' dawn il-miżuri qieset il-miżuri eżistenti ta' sigurtà tal-avjazzjoni tal-UE sabiex jitnaqqas l-impatt fuq l-operati. Eżempju minnhom huwa s-sistema ta' ħruġ ta' Emendi ta' Emerġenza użata mill-Istati Uniti, li fl-2013 irrikjediet lit-trasportaturi bl-ajru jimplimentaw miżuri supplimentari fuq terminu qasir u mingħajr konsultazzjoni minn qabel, u b'hekk din is-sistema spiss toħloq diffikultajiet operattivi sinifikanti. Il-Kummissjoni ħadmet mill-qrib ukoll mal-Kanada fir-rigward tal-konklużjoni ta' arranġamenti ta' sigurtà waħdanin għat-titjiriet bejn l-Istati Uniti u l-Kanada. Għal dan il-għan, ġiet skambjata informazzjoni dwar ir-rekwiżiti għas-sigurtà tal-avjazzjoni ċivili, u saret valutazzjoni ta' ajruport Kanadiż mill-Kummissjoni. KONKLUŻJONI Qed jibqa' jiġi żgurat livell għoli ta' sigurtà fl-UE. L-ispezzjonijiet tal-Kummissjoni wrew li kien hemm livell stabbli ta' konformità mad-dispożizzjonijiet regolatorji ewlenin. Għall-miżuri tradizzjonali, in-nuqqasijiet identifikati fl-oqsma tar-rekwiżiti tal-iskrinjar tal-persunal u tal-merkanzija, x'aktarx u fil-biċċa l-kbira tagħhom kienu marbuta ma' fatturi umani. Iktar każijiet ta' nuqqas ta' konformità misjuba fil-miżuri adottati aktar riċentement għall-implimentazzjoni skont il-qafas legali tar-Regolament (KE) 300/2008 kienu marbutin ma' kontrolli tas-sigurtà ta' merkanzija u posta ta' riskju għoli, kif ukoll ta' provvisti tal-ajruporti jew tal-ajruplani għal waqt it-titjira, u tat-taħriġ. Ir-rakkomandazzjonijiet tal-Kummissjoni għal azzjoni ta' rettifika ġeneralment ġew segwiti b'mod sodisfaċenti, iżda s-sejbiet tal-ispetturi jikkonfermaw l-importanza ta' reġim tal-ispezzjonar tal-UE li jkun rigoruż u li joffri assigurazzjoni ta' kwalità suffiċjenti fil-livell tal-Istat Membru. Il-Kummissjoni se tkompli bl-isforzi tagħha biex tiżgura li r-rekwiżiti legali kollha jiġu implimentati b'mod sħiħ u korrett, filwaqt li jekk ikun hemm il-ħtieġa, tibda proċeduri formali ta' ksur. Fil-qasam leġiżlattiv, matul l-2013 ġew adottati aktar regoli ta' implimentazzjoni dettaljati sabiex jiżguraw li l-qafas maħluq mir-Regolament (KE) 300/2008 jiġi applikat b'mod armonizzat, u b'mod li jtaffi t-theddidiet eżistenti jew li qegħdin jevolvu. [1] Miżuri jiġu ddefiniti bħala "tradizzjonali" jekk ikunu applikabbli diġà fil-qafas legali tar-Regolament (KE) 2320/2002. [2] Ir-Regolament tal-Kummissjoni (KE) Nru 72/2010 tas-26 ta' Jannar 2010 li jistabbilixxi proċeduri biex jitwettqu spezzjonijiet mill-Kummissjoni fil-qasam tas-sigurtà tal-avjazzjoni, ĠU L 23, 27.1.2010, p. 1. [3] Imwettqa għall-Groenlandja u l-Gżejjer Faroe fit-tieni semestru tal-2013. [4] Ir-Regolament tal-Kummissjoni (UE) Nru 18/2010 tat-8 ta' Jannar 2010, li jemenda r-Regolament (KE) 300/2008, ĠU L 7, 12.1.2010, p. 3. [5] It-terrorist li ħeba l-isplussivi fi ħwejġu ta' taħt fil-milied tal-2009, il-bombi tal-merkanzija fil-Jemen lejn tmiem l-2010, u t-tieni komplott tal-"ħwejjeġ ta' taħt" fl-2012. [6] L-użu ta' din il-bażi tad-dejta, maħluqa mill-Kummissjoni, mill-atturi fil-katina tal-provvista, huwa obbligatorju skont ir-Regolament (UE) Nru 185/2010 u d-Deċiżjoni (2010) 774. [7] Ir-Regolament tal-Kummissjoni (UE) Nru 1116/2013 tas-6 ta' Novembru 2013, li jemenda r-Regolament (UE) 185/2010, ĠU L 299, 9.11.2013, p. 1. [8] Id-Dokument 16271/1/10, Rev 1, limité, il-Kunsill tal-Unjoni Ewropea. [9] Ir-Regolament tal-Kummissjoni (UE) Nru 859/2011 tal-25 ta' Awwissu 2011, li jemenda r-Regolament (UE) 185/2010, ĠU L 220, 26.8.2011, p. 9. [10] ĠU L 232, 9.9.2011, p. 2 u ĠU L 121, 8.5.2012, p. 16. [11] ĠU L 172, 25.6.2013, p. 49. [12] Applikabbli mill-1.4.2011 għall-inġenji tal-ajru, il-passiġġieri u l-bagalji tal-kabina u l-bagalji tal-istiva li jaslu mill-Istati Uniti – Ir-Regolament tal-Kummissjoni (UE) Nru 983/2010 tat-3 ta' Novembru 2010, li jemenda r-Regolament (UE) 185/2010, ĠU L 286, 4.11.2010, p. 1. Anness 1 Spezzjonijiet li saru mill-Kummissjoni sal-31.12.2013 Stat || Għadd ta’ spezzjonijiet 01/2013 - 12/2013 (inklużi s-segwiti) || Għadd totali ta’ spezzjonijiet 2004-2013 (inklużi s-segwiti) L-Awstrija || 2 || 11 Il-Belġju || 2 || 13 Il-Bulgarija || 2 || 9 Il-Kroazja || 1 || 1 Ċipru || 0 || 7 Ir-Repubblika Ċeka || 1 || 9 Id-Danimarka || 2 || 12 L-Estonja || 1 || 7 Il-Finlandja || 0 || 10 Franza || 3 || 20 Il-Ġermanja || 2 || 21 Il-Greċja || 2 || 16 L-Ungerija || 1 || 9 L-Irlanda || 3 || 12 L-Italja || 0 || 17 Il-Latvja || 0 || 7 Il-Litwanja || 1 || 6 Il-Lussemburgu || 1 || 8 Malta || 1 || 4 Il-Pajjiżi l-Baxxi || 0 || 10 Il-Polonja || 2 || 12 Il-Portugall || 2 || 12 Ir-Rumanija || 0 || 6 Is-Slovakkja || 2 || 7 Is-Slovenja || 0 || 5 Spanja || 2 || 17 L-Iżvezja || 2 || 14 Ir-Renju Unit || 2 || 22 Stati mhux membri tal-UE || || L-Iżvizzera || 1 || 6 TOTALI || 38 || 310 Spezzjonijiet li saru mill-Awtorità ta' Sorveljanza tal-EFTA sal-31.12.2013 Stat || Għadd ta’ spezzjonijiet 01/2013 -12/2013 (inklużi s-segwiti) || Għadd totali ta’ spezzjonijiet 2004-2013 (inklużi s-segwiti) L-Iżlanda || 1 || 10 In-Norveġja || 2 || 42 TOTALI || 3 || 52 Anness 2 Leġiżlazzjoni supplimentari adottata matul l-2013: · Ir-Regolament (UE) Nru 104/2013[1] fir-rigward tal-iskrinjar ta’ passiġġieri u ta’ persuni għajr il-passiġġieri permezz ta’ tagħmir għall-Individwazzjoni ta’ Traċċi ta’ Splussivi (ETD) flimkien ma’ Tagħmir li Jinżamm fl-Idejn għall-Individwazzjoni tal-Metall (HHMD); · Ir-Regolament (UE) Nru 189/2013[2] rigward ir-reġim għall-ispedituri magħrufa; · Ir-Regolament (UE) Nru 245/2013[3] fir-rigward tal-iskrinjar tal-likwidi, tal-aerosols u tal-ġellijiet fl-ajruporti tal-UE; · Ir-Regolament (UE) Nru 246/2013[4] fir-rigward tal-iskrinjar tal-likwidi, tal-aerosols u tal-ġellijiet fl-ajruporti tal-UE; · Ir-Regolament (UE) Nru 654/2013[5] fir-rigward tal-listi ta’ kontroll tal-validazzjoni tas-sigurtà tal-avjazzjoni tal-UE għal entitajiet minn pajjiżi terzi; · Ir-Regolament (UE) Nru 1103/2013[6] fir-rigward tar-rikonoxximent tal-ekwivalenza ta’ standards ta’ sigurtà ta’ pajjiżi terzi; · Ir-Regolament (UE) Nru 1116/2013[7] fir-rigward ta’ kjarifika u simplifikazzjoni ta’ ċerti miżuri speċifiċi tas-sigurtà tal-avjazzjoni; · Id-Deċiżjoni C(2013) 511[8] fir-rigward tal-iskrinjar ta’ passiġġieri u ta’ persuni għajr il-passiġġieri permezz ta’ tagħmir għall-Individwazzjoni ta’ Traċċi ta’ Splussivi (ETD) flimkien ma’ Tagħmir li Jinżamm fl-Idejn għall-Individwazzjoni tal-Metall (HHMD); · Id-Deċiżjoni C(2013) 1587[9] fir-rigward tal-iskrinjar tal-likwidi, tal-aerosols u tal-ġellijiet fl-ajruporti tal-UE; · Id-Deċiżjoni C(2013) 2045[10] fir-rigward tal-iskrinjar tal-likwidi, tal-aerosols u tal-ġellijiet fl-ajruporti tal-UE; · Id-Deċiżjoni C(2013) 4180[11] rigward il-merkanzija u l-posta bl-ajru; · Id-Deċiżjoni C(2013) 7275[12] fir-rigward ta’ kjarifika u simplifikazzjoni ta’ ċerti miżuri speċifiċi tas-sigurtà tal-avjazzjoni. [1] Ir-Regolament tal-Kummissjoni (UE) Nru 104/2013 tal-4 ta' Frar 2013, li jemenda r-Regolament (UE) 185/2010, ĠU L 34, 5.2.2013, p. 13. [2] Ir-Regolament tal-Kummissjoni (UE) Nru 189/2013 tal-5 ta' Marzu 2013, li jemenda r-Regolament (UE) 185/2010, ĠU L 62, 5.3.2013, p. 17. [3] Ir-Regolament tal-Kummissjoni (UE) Nru 245/2013 tad-19 ta' Marzu 2013, li jemenda r-Regolament (UE) 272/2009, ĠU L 77, 20.3.2013, p. 5. [4] Ir-Regolament tal-Kummissjoni (UE) Nru 246/2013 tad-19 ta' Marzu 2013, li jemenda r-Regolament (UE) 185/2010, ĠU L 77, 20.3.2013, p. 8. [5] Ir-Regolament tal-Kummissjoni (UE) Nru 654/2013 tas-L-Erbgħa, 10 ta' Lulju 2013, li jemenda r-Regolament (UE) 185/2010, ĠU L 190, 11.7.2013, p. 1. [6] Ir-Regolament tal-Kummissjoni (UE) Nru 1103/2013 tas-6 ta' Novembru 2013, li jemenda r-Regolament (UE) Nru 185/2010, ĠU L 296, 7.11.2013, p. 6. [7] Ir-Regolament tal-Kummissjoni (UE) Nru 1116/2013 tas-6 ta' Novembru 2013, li jemenda r-Regolament (UE) 185/2010, ĠU L 299, 9.11.2013, p. 1. [8] Id-Deċiżjoni C(2013)511 finali, adottata fl-4.2.2013 u nnotifikata lill-Istati Membri kollha; mhux ippubblikata fil-ĠU. [9] Id-Deċiżjoni C(2013)1587 finali, adottata fl-19.03.2013 u nnotifikata lill-Istati Membri kollha; mhux ippubblikata fil-ĠU. [10] Id-Deċiżjoni C(2013)2045 finali, adottata fl-17.4.2013 u nnotifikata lill-Istati Membri kollha; mhux ippubblikata fil-ĠU. [11] Id-Deċiżjoni C(2013)4180 finali, adottata fl-9.7.2013 u nnotifikata lill-Istati Membri kollha; mhux ippubblikata fil-ĠU. [12] Id-Deċiżjoni C(2013)7275 finali, adottata fl-6.11.2013 u nnotifikata lill-Istati Membri kollha; mhux ippubblikata fil-ĠU.